ขายสลากเกินราคาระบาด
สลากจุกหวยชุด-เกินราคาระบาดหนัก หลังออกสลากใบเดียว สั่งเลื่อนวันรับสลากหวังลดเวลาเจ้ามือรวมเลขสวย
2 ต.ค. 2560

สลากจุกหวยชุด-เกินราคาระบาดหนัก หลังออกสลากใบเดียว สั่งเลื่อนวันรับสลากหวังลดเวลาเจ้ามือรวมเลขสวย
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า ในช่วง 2-3 เดือนที่ผ่านมา สำนักงานสลากฯ ได้ติดสถานการณ์การจำหน่ายสลากเกินราคาและสลากรวมชุดอย่างใกล้ชิด ซึ่งข้อมูลจากคอลเซ็นเตอร์ พบว่ามีคนร้องเรียนเรื่องสลากเกินราคาสูงขึ้นมากจากปกติเดือนละ 100 ราย เพิ่มสูงขึ้นเป็น 500 กว่ารายในเดือน ก.ค. และ 800 กว่าราย ในเดือน ส.ค. รวมทั้งพบว่าสลากฉบับเดี่ยวตามแผงขายเริ่มมีปริมาณลดน้อยลงในขณะที่มีสลากรวมชุดเพิ่มมากขึ้น
ประกอบกับรายงานผลการจับกุมผู้จำหน่ายสลากเกินราคา พบว่า สลากเกินราคาที่จับได้ส่วนใหญ่เป็นสลากชุดและมีแนวโน้มว่าจะมีจำนวนเพิ่มขึ้น รวมทั้งการมีผู้ถูกรางวัลที่หนึ่งเป็นสลากรวมชุด ผลทางจิตวิทยาอาจทำให้เกิดความต้องการเทียม 
ทั้งนี้ สำนักงานฯ ได้กำหนดมาตรการแก้ไขปัญหาสลากเกินราคาและสลากรวมชุด (ระยะสั้น) ด้วยการเลื่อนวันรับสลากทั้งระบบการจ่ายสลากออกไปจากกำหนดเดิม 2 วัน รวมทั้งเลื่อนเวลาเปิด-ปิดระบบ สำหรับการทำรายการผ่านตู้เอทีเอ็ม และ Net Bank ของธนาคารกรุงไทยจากเดิมเวลา 08.15-15.30 น. เปลี่ยนเป็นเวลา 07.30-12.00 น. ส่วนการรับสลากเดิมสลากจองรับวันที่ 5 และ 20 เปลี่ยนเป็นวันที่ 7 และ 22 ของเดือน